Էդվարդ Կոֆի Օմանե Բոաման

**Էդվարդ Կոֆի Օմանե Բոաման** (, ), գանացի քաղաքական գործիչ և բժիշկ էր, որը 2025 թվականի փետրվարից մինչև իր մահը՝ 2025 թվականի օգոստոսի 6-ը, զբաղեցրել է Գանայի պաշտպանության նախարարի պաշտոնը։ Նախկինում նա եղել է կապի նախարար, Գանայի Հանրապետության նախագահի մամուլի խոսնակ, ինչպես նաև «Ազգային ժողովրդավարական կոնգրես» կուսակցության անդամ։

## Կենսագրություն
Էդվարդ Կոֆի Օմանե Բոաման ավարտել է Գանայի համալսարանի բժշկական բաժինը և ստացել բժշկի որակավորում։ Կարճ ժամանակով նա նաև սովորել է Վաշինգտոնի համալսարանի բժշկական դպրոցում՝ Սենթ Լուիս քաղաքում։ Բացի այդ, նա ստացել է առողջապահության քաղաքականության պլանավորման և ֆինանսավորման մագիստրոսի աստիճան Լոնդոնի տնտեսագիտության դպրոցից և Լոնդոնի հիգիենայի և արևադարձային բժշկության դպրոցից:

Որպես ուսանող՝ նա զբաղեցրել է Գանայի ուսանողների ազգային միության (NUGS) նախագահի և Գանայի բժշկական ուսանողների ասոցիացիաների դաշնության (FGMSA) համակարգող քարտուղարի պաշտոնները։

2009-2012 թվականներին նա եղել է որպես շրջակա միջավայրի, գիտության և տեխնոլոգիաների փոխնախարար, իսկ ավելի ուշ՝ 2012 թվականի ընդհանուր ընտրություններում, դարձել է «Ազգային ժողովրդավարական կոնգրես» կուսակցության նախընտրական շտաբի փոխղեկավար։ Որպես շրջակա միջավայրի, գիտության և տեխնոլոգիաների փոխնախարար նա կազմակերպել է համազգային ծառատունկ՝ լուծելու գլոբալ տաքացման և ծառերի չափազանց կտրման հետ կապված խնդիրները, որոնք սպառնում են աշխարհին: 

Նա նաև զբաղեցրել է ՄԱԿ-ի Գիտության և տեխնոլոգիայի զարգացման հանձնաժողովի (UNCSTD) փոխնախագահի պաշտոնը։

Բոաման 2012-2013 թվականներին Գանայի նախագահ Ջոն Ատտա Միլսի վարչակազմում եղել է որպես երիտասարդության և սպորտի փոխնախարար։

2013 թվականի փետրվարին նախագահ Ջոն Մահաման, 2012 թվականի դեկտեմբերյան ընդհանուր ընտրություններից հետո, Բոամային նշանակել է կապի նախարար։ 2014 թվականի օգոստոսից մինչև 2017 թվականի հունվար նա նաև եղել է Մահամայի մամուլի խոսնակ։ Նախքան այս նշանակումները՝ նրան վստահվել է համակարգել Գանայի մասնակցությունը 2013 թվականի Աֆրիկայի Ազգերի Գավաթի խաղարկությանը (AfCON 2013)։

Որպես կապի նախարար՝ նա եղել երեխաների առցանց պաշտպանության կողմնակից։ Թվային սպառնալիքների աճին արձագանքելով՝ նա հիմնել է Համակարգչային արտակարգ իրավիճակների արձագանքման ազգային թիմ և Երեխաների առցանց պաշտպանության ազգային կոմիտե։ Նա նաև 2014-2016 թվականներին եղել է Գանայի ՁԻԱՀ-ի հանձնաժողովի խորհրդի անդամ։

Բոաման եղել է Առողջապահության համաշխարհային կազմակերպության կամավորների կազմում, որոնք հետևել են 2004 թվականին Գանայի Արևելյան մարզի Ասուոգյաման շրջանում իրականացվող Լրացված պատվաստումների ծրագրին։ Նա նաև եղել է բժշկական փրկարարական թիմի անդամ 2001 թվականի Աքրայի մարզադաշտի աղետի ժամանակ։ 2016 թվականի ընդհանուր ընտրություններում իր կուսակցության՝ Ազգային ժողովրդավարական կոնգրեսի պարտությունից հետո, նա վերադարձրել բժշկական պրակտիկային՝ աշխատելով «Afrah International Hospital» կազմակերպությունում։

Բոաման պաշտպանության նախարար է դարձել 2025 թվականի փետրվարին։

Էդվարդ Կոֆի Օմանե Բոաման մահացել է 2025 թվականի օգոստոսի 6-ին Գանայում, ռազմական ուղղաթիռի վթարի հետևանքով։ Ուղղաթիռը թռչել է մայրաքաղաք Աքրայից և ուղևորվվել է դեպի հյուսիս-արևմուտք՝ Օբուասի ոսկու հանքարդյունաբերության շրջան։ Ուղղաթիռի կործանումը, որը տեղի Է ունեցել Աշանտի մարզի Ադանսի շրջանում, խլել է ուղղաթիռում գտնվող բոլոր ութ անձանց կյանքը։

## Գրական գործունեություն
Բոաման գրել է գիրք Գանայի նախկին նախագահ Ջոն Ատտա Միլսի մասին՝ «Խաղաղասեր մարդը աֆրիկյան ժողովրդավարության մեջ» վերնագրով, որը պետք է հրատարակվեր 2025 թվականի վերջին։

## Ծանոթագրություններ

## Արտաքին հղումներ

Կատեգորիա:21-րդ դարի քաղաքական գործիչներ
Կատեգորիա:Ավիավթարից զոհվածներ
Կատեգորիա:Գանայի պետական համալսարանի շրջանավարտներ
Կատեգորիա:Գանայի քաղաքական գործիչներ